Svend Erik Hovmand (V), 2002-04-16:
Må jeg allerførst takke repræsentanter for Venstre, De Konservative og Dansk Folkeparti for tilslutningen til forslaget her og dernæst sige: Jo, der er da flere elementer i dette forslag, men de har nu alle sammen noget med trafik at gøre, og der er i hvert fald på flere områder en vis sammenhæng.
Jeg synes, det er vigtigt her at understrege, at vi under udvalgsbehandlingen har brug for - det giver jeg tilsagn om - en nærmere udredning af de økonomiske faktorer, som ligger bag dette forslag.
Det er vigtigt for mig at understrege, at der samlet bliver tale om en lettelse.
Det bliver lettere at være bilejer fremover, når man regner det hele med. Nogle siger, de synes, at der er elementer i det her forslag, som er forkerte, og som peger i den forkerte retning.
Jeg vil gerne sige, at grundlæggende har jeg også den opfattelse, som flere har været inde på, at vi som punkt 1 skal arbejde mod at sikre en bedre udvikling for miljøvenlige biler i Danmark.
Regeringen har derfor nedsat en arbejdsgruppe, som i øjeblikket er i færd med at se på konsekvenserne af den rapport, vi fik forelagt sidste år.
Vi vil se på konsekvenserne af en lang række faktorer, herunder spørgsmålet om det miljømæssige, spørgsmålet om partikelforurening og CO2-forurening samt spørgsmålet om udviklingen som følge af liberaliseringen i EU.
På den baggrund vil vi komme med udspil i næste samling.
Jeg tror, at vi alle sammen har brug for en mere overordnet og samlet vurdering af hele den problemstilling, og derfor er jeg glad for, at også de, der har været kritiske over for lovforslaget her, har peget på netop dette aspekt.
Jeg tror, at vi her løser en række spørgsmål om motorcykler, som er vigtige at få løst, spørgsmål om skolebusser, spørgsmål om godtgørelsesordning for udførsel af brugte biler.
en sag, som mange har været optaget af, og som absolut har betydning for ganske mange. Spørgsmålet om revisions- og vurderingsprocedurer hører jo til bunken af administrative byrder, og man kan godt negligere det og sige, at det er relativt ligegyldigt.
Ja, men havet er jo gjort af dråber.
Det er altså vigtigt at tage disse forenklinger i det omfang, vi overhovedet støder på problemer, og så se at få dem gennemført, for det er alt for bureaukratisk, som det er i dag.
Så skal jeg sige noget til sidst om det med de gule plader.
Jeg tror, jeg må sige, at her er der virkelig tale om et initiativ, som jeg sjældent har oplevet så mange gode bemærkninger til, specielt fra dem, som det her drejer sig om: Håndværksrådet, byggeriets organisationer og en lang række erhvervsorganisationer, som bruger varevogne, gulpladebiler i dagligdagen.
For dem er det simpelt hen uforståeligt, at de, efter at have oplevet, at man nu har afskaffet kørebøgerne, tvinges til alligevel at føre en kørebog for at dokumentere over for det offentlige, at de ikke har misbrugt de ordninger, som er gældende.
Jeg må indrømme, at jeg også har svært ved at forstå det, og det er årsagen til, at vi nu foreslår, at man simpelt hen helt fjerner det bureaukrati.
Det kan ikke være rigtigt, at 99 eller 98 pct. lovlydige skal straffes, fordi der er nogle ganske få, som ikke retter sig efter reglerne. Det mener jeg er et princip, som er vigtigt her i Folketinget, og derfor har vi nu forenklet det her område til stor glæde for de allerfleste.